**Kurt Willy Oddekalv** (født 27. juli 1957, død 11. januar 2021) var en norsk miljøverner og miljøaktivist. Han var leder av Norges Miljøvernforbund fra opprettelsen i 1993 til sin død i 2021.

Bakgrunn
--------

Oddekalv var utdannet tømrer. Før Oddekalv ble miljøverner på heltid tidlig på 1990-tallet, jobbet han ti år som byggmester. Han var også innom Heimevernet. I sin tid i militæret ble han sersjant og var en periode befal for senere statsminister Jens Stoltenberg: «Jeg husker at jeg tildelte ham en del armhevinger for ikke å ha orden på skoene sine.»

Aktivisme
---------

NMF-leder Kurt Oddekalv og fylkesmiljøvernleder Terje Aasen under rotenonbehandling i Hardangervidda. Foto: Jan M. Lillebø /BT 
Oddekalv ble først kjent i media for å ha ledet en gruppe miljøaktivister i å stenge et avfallsdeponi i Fana. Han kjempet også mot sprøytemidler i jordbruket, Hardangerbrua og Norzink på 1990-tallet. Senere har han hatt mye fokus på oppdrettsnæringen, siden 2008 med katamaranen MS «Miljødronningen».

Oddekalv var tidligere leder av Naturvernforbundet Hordaland, men trakk seg fra vervet i 1993 etter intern uenighet og ble i juni samme år ekskludert av landsmøtet i Norges Naturvernforbund. Sammen med andre utbrytere fra Naturvernforbundet startet han Norges Miljøvernforbund i mai 1993. Naturvernforbundet begrunnet utkastelsen med at han hadde opptrådt illojalt, forsøkt å løsrive fylkeslaget i Hordaland som en egen organisasjon, jobbet direkte mot organisasjonens syn og opptrådt mot ansatte og tillitsvalgte på en sjikanøs måte.

I 2008 inngikk Oddekalvs selskap Miljødronningen AS en avtale med Fjellstrand AS om å leie en miniubåt som skulle benyttes til å avdekke forurensning i norske fjorder. Etter hvert klarte ikke selskapet å betjene leien, og avtalen måtte avbrytes. Fjellstrand krevde da erstatning for brutt avtale, mens Oddekalv på sin side nektet å utlevere miniubåten. Namsfogden måtte til slutt beslaglegge miniubåten, og Miljødronningen AS ble dømt til å betale 10 millioner i erstatning til Fjellstrand. Selskapet var da allerede hardt presset økonomisk, men redningen kom fra milliardæren Trond Mohn. Totalt har han sponset Oddekalvs virksomhet med rundt 60 millioner.

«Miljødronningen» til kai i Sandviken i Bergen.
I 2008 ble Oddekalv politianmeldt av teleselskapet MTU etter at han hadde ødelagt en av deres mobilmaster i Oslo. I 2010 ble han dømt for hærverk og måtte betale 39 000 kr i erstatning.

I 2014 ble Oddekalv ilagt 50 000 kroner i bot etter et stunt fra 2011 hvor han sprøytet en melkeblanding mot et oppdrettsanlegg fra båten «Miljødronningen». På forhånd hadde han varslet media om at han kom til å sprøyte rotenon, noe som i så fall ville ha drept de 770 000 ørretene i oppdrettsanlegget.

Konspirasjonsteorier
--------------------

Oddekalv opprettet i 2015 en gruppe som skulle arbeide med å nøste opp i «chemtrails», en konspirasjonsteori om at noen i hemmelighet oversprøyter befolkningen med skadelige kjemiske stoffer fra fly. Han har også stilt seg kritisk til vaksiner og mente at elektromagnetisk stråling fra mobiltelefoni er helseskadelig.

Død
---

Oddekalv døde 11. januar 2021 da han gikk gjennom isen på Bahusvatnet på Kalandseidet i Bergen. Han forsøkte å redde en hund da han gikk ut på isen.

Referanser
----------

1. 1 2   NRK, Per Kristian Johansen Hasselberg, «Kurt Oddekalv», utgitt 3. oktober 2008, besøkt 12. januar 2021[Hentet fra Wikidata]
2. 1 2   NRK, Sjur Mikal Dolve, Jon Bolstad, «Kurt Oddekalv er død», utgitt 11. januar 2021, besøkt 11. januar 2021[Hentet fra Wikidata]
3. ↑  Ragnhild Sved (1991). «Hønefar i miljøkrig». *Natur&Miljø*. Norges Naturvernforbund (2/1991): 12–13.
4. ↑  Intervju i tidsskriftet *Megafon*, Bergen, februar 2009
5. ↑  Livar Aksnes (4. april 1990). «Bør få frem den norske frukta». *Hardanger*. s. 5. Besøkt 12. januar 2021.
6. ↑  «17 år med eget forbund». *Bergens Tidende*. 14. desember 2009. s. 5.
7. ↑  «Stort flertall for å kaste ut Oddekalv». *Aftenposten*. 25. juni 1993. s. 4.
8. ↑  Marie Stafsnes Osland; Leif Rune Løland (12. desember 2013). «Oddekalv dømd til å betale 10 millionar». *NRK*. Besøkt 12. januar 2021.
9. ↑  Dag Bjørndal (3. februar 2015). «Trond Mohn dekker gjelden til Kurt Oddekalv». *Vest24*. Arkivert fra originalen 30. september 2020. Besøkt 12. januar 2021.
10. ↑  «Krever 150.000 for Oddekalv-hærverk». *VG*. 22. september 2008. Besøkt 12. januar 2021.
11. ↑  «Oddekalv dømt for mobilhærverk». *VG*. 23. august 2010. Besøkt 12. januar 2021.
12. ↑  Olav Sundvor (21. januar 2014). «Oddekalv dømt etter melkestunt». *Bergensavisen*. Besøkt 12. januar 2021.
13. ↑  «- Jeg kan knapt stave det ordet». *Bergens Tidende*. 7. mai 2015.
14. ↑  Tom Erik Holland; Henrik Solum (8. mai 2015). «– Jeg vet at det har blitt sprayet mye». *Telemarksavisa*. Besøkt 12. januar 2021.
15. ↑  Katherine Ferguson (21. februar 2015). «Vaksineskeptikere mot vaksinelegen». *Bergensavisen*. Besøkt 12. januar 2021.
16. ↑  John Færseth (24. juli 2013). «Oddekalv har alliert seg med ekstreme!». *Vepsen*. Arkivert fra originalen 1. april 2015. Besøkt 12. januar 2021.
17. ↑  Jostein Matre; Vilde Elgaaen; Frank Ertesvåg; Stella Bugge; Thea Rosef (11. januar 2021). «Kurt Oddekalv gikk gjennom isen og døde». *VG*. Besøkt 11. januar 2021.
18. ↑  Olsen, Adrian Nyhammer (14. januar 2021). «Familien: Kurt Oddekalv døde i forsøk på å redde hund». *NRK*. Besøkt 15. januar 2021.

|  |  |
| --- | --- |
| Oppslagsverk/autoritetsdata | Lokalhistoriewiki **·** BIBSYS **·** Geni **·** VIAF
 |